text: To indbrud i samme tøjbutik på seks dage
  28 oktober 2015 kl. 21.28
  Indbrudstyve brød for anden gang på seks dage ind i Mr. i Ribe. 
  To gange på en uge er medarbejderne i Mr. i Ribe mødt ind til en knust facade i butikken.
  Torsdag i sidste uge blev butiksfacaden smadret, og tyvene kunne derigennem stjæle en større mængde kostbart modetøj. Og onsdag var den så gal igen. Tyvene brød ind igennem den midlertidige glasrude, som skærmede for den smadrede rude fra sidste indbrud. Tyvene har altså benyttet sig af præcis den samme metode som ved indbruddet seks dage tidligere.
  Det frustrer naturligvis i Mr. i Ribe.
  - Det er rigtig træls. Nu er det anden gang, vi har haft indbrud på seks dage – og det er noget vi mærker, siger Sebastian Svendsen, der er butiksbestyrer i Mr. i Ribe, til TV SYD.
  Det er blandt andet nogle dyre jakker af mærket Boss, der er blevet stjålet ved indbruddet.
  